Diari Oficial de la Generalitat Valenciana


Sumari del DOGV 5730, del 28-03-2008 (2008/2957)

RESOLUCIÓ de 5 de març de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de específic de col·laboració entre l'administració General de l'Estat, a través de l'Instituto de Salud Carlos III, i la Generalitat en el programa per a afavorir la incorporació de grups d'investigació en les institucions del Sistema Nacional de Salut, en el marc de l'Estratègia Nacional de Ciencia i Tecnología amb horitzó 2015.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5730

Data del DOGV
:   28-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/2957


Data del document
:   05-03-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * política d'investigació
    * recerca i desenvolupament
    * cooperació administrativa
    * personal d'investigació
    * medicina
    * administració central
    * investigació mèdica
    * innovació

RESOLUCIÓ de 5 de març de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de específic de col·laboració entre l'administració General de l'Estat, a través de l'Instituto de Salud Carlos III, i la Generalitat en el programa per a afavorir la incorporació de grups d'investigació en les institucions del Sistema Nacional de Salut, en el marc de l'Estratègia Nacional de Ciencia i Tecnología amb horitzó 2015. [2008/2957]  
L'Administració General de l'Estat, a través de l'Instituto de Salud Carlos III, i la Generalitat han subscrit, després de la tramitació prèvia reglamentària, el 26 de desembre de 2007, el conveni específic de col·laboració en el programa per a afavorir la incorporació de grups d'investigació en les institucions del Sistema Nacional de Salut, en el marc de l'Estratègia Nacional de Ciencia i Tecnología amb horitzó 2015.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0441/2008, i que figura com a annex d'esta resolució.  
Valencia, 5 de març de 2008.- El director general de Relacions amb les Corts i Secretariat del Consell: Ángel Mompó Romero.  
Conveni específic de col·laboració entre l'Administració General de l'Estat, a través de l'Institut de Salut Carles III, i la Generalitat Valenciana en el programa per a afavorir la incorporació de grups d'investigació en les institucions del Sistema Nacional de Salut, en el marc de l'Estratègia Nacional de Ciència i Tecnologia amb Horitzó 2015  
Madrid, 26 de desembre de 2007  
Intervenen  
D'una banda, l'Institut de Salut Carles III, organisme autònom adscrit al Ministeri de Sanitat i Consum, amb CIF L1670772W i seu a Madrid (codi postal 28887), carrer Sinesio Delgado, 4, i, en nom i representació d'esta institució, la directora Flora de Pablo Dávila, fent de les competències que li atribuïxen el Reial Decret 1555/2004, de 25 de juny, que desplega l'estructura orgànica bàsica del Ministeri de Sanitat i Consum, i el Reial Decret 375/2001, que aprova l'Estatut de l'Institut de Salut Carles III, modificat pel Reial Decret 590/2005.  
I, de l'altra banda, la Generalitat Valenciana i, en nom i representació d'esta institució, Manuel Cervera Taulet, conseller de Sanitat de la Generalitat Valenciana, nomenat pel Decret 8/2007, de 28 de juny (Diari Oficial de la Comunitat Valenciana número 5.545, de 29 de juny), d'acord amb el que preveuen els articles 17.f i 28 de la Llei 12/2007, de la Generalitat.  
Ambdues parts es reconeixen recíprocament la capacitat per a la signatura d'este conveni i, per este motiu,  
Exposen  
1. Correspon a l'Administració General de l'Estat, pel que establix l'article 149.1.15 de la Constitució, la competència exclusiva sobre el foment i la coordinació general de la investigació científica i tècnica.  
2. El títol VIII de la Llei 14/2007, de 3 de juliol, d'Investigació Biomèdica, sobre la promoció i la coordinació de la investigació biomèdica en el Sistema Nacional de Salut, establix que en la Iniciativa Sectorial d'Investigació en Salut Integrada en el Pla d'Investigació, Desenvolupament i Innovació Tecnològica, el Ministeri de Sanitat i Consum ha de tindre en compte les propostes presentades per les comunitats autònomes per a l'establiment de les àrees prioritàries, d'acord amb les necessitats salut de la població i els objectius de millora en els servicis sanitaris i de salut pública.  
L'article 83 de la Llei 14/2007 establix en l'apartat segon que «L'Institut de Salut Carles III ha de contribuir a la vertebració de la investigació en el Sistema Nacional de Salut en els termes que preveu l'article 48 de la Llei 16/2003, de 28 de maig, de Cohesió i Qualitat del Sistema Nacional de Salut, i ha de fomentar i coordinar la investigació en biomedicina per mitjà de la realització d'investigació bàsica aplicada, l'impuls de la investigació epidemiològica i en salut pública, l'acreditació i prospectiva científica i tècnica, el control sanitari, l'assessorament cientificotècnic i la formació i educació sanitària en biomedicina».  
3. D'acord amb els articles 44.2 i 149.1.15 de la Constitució, la Llei 13/1986, de 14 d'abril, de Foment i Coordinació General de la Investigació Científica i Tècnica, establix en la disposició transitòria tercera que «el Fons d'Investigacions Sanitàries de la Seguretat Social es destina a finançar programes sectorials elaborats i gestionats pel Ministeri de Sanitat i Consum, i pot, també, contribuir al finançament de programes nacionals o sectorials d'interés per a la política sanitària».  
4. El Pla Nacional d'I+D+I establix que les accions de cooperació i coordinació entre l'Administració General de l'Estat i les comunitats autònomes s'han de basar, entre altres principis, en l'establiment de convenis de caràcter voluntari.  
5. Correspon a la Generalitat Valenciana promoure la investigació, segons l'article 49.7 de l'Estatut d'Autonomia, sense perjuí del que disposa la Constitució Espanyola en l'article 149, apartat 1, punt 15. En la Generalitat Valenciana, la promoció de la investigació biomèdica i sanitària és competència de la conselleria de Sanitat, per les competències que en la matèria esmentada li conferix el Decret 92/2007, de 6 de juliol, que establix l'estructura bàsica de la Presidència i de les conselleries de la Generalitat.  
6. La Resolució de 28 de maig de 2007 de l'Institut de Salut Carles III ha establit un programa per a afavorir la incorporació de grups d'investigació en les institucions del Sistema Nacional de Salut, en el marc de l'Estratègia Nacional de Ciència i Tecnologia amb Horitzó 2015, en compliment dels compromisos adquirits en la III Conferència de presidents celebrada l'11 de gener de 2007.  
7. El programa té com a objecte afavorir la incorporació de grups d'investigació en les institucions de l'àmbit del Sistema Nacional de Salut de les comunitats autònomes emergents amb més debilitat en I+D+I biomèdica i sanitària.  
8. El programa té els objectius següents:  
a) Fomentar la creació d'equips d'investigació en biomedicina i en ciències de la salut, de caràcter estable, en les institucions de l'àmbit del Sistema Nacional de Salut pertanyents a les comunitats autònomes d'Andalusia, Aragó, Astúries, Balears, Canàries, Cantàbria, Castella - la Manxa, Castella - Lleó, Comunitat Valenciana, Extremadura, Galícia, la Rioja i Múrcia.  
b) Incrementar la capacitat d'investigació en l'àmbit de la biomedicina i en ciències de la salut en les comunitats autònomes esmentades abans, per mitjà de la incorporació estable de recursos humans de qualitat.  
9. Per a la consecució d'estos objectius, el programa es desplega per la concessió d'ajudes gestionades per les comunitats autònomes a les institucions sanitàries del Sistema Nacional de Salut, per mitjà d'una línia d'actuació amb dos nivells, el d'incorporació estable d'investigadors i el d'incorporació estable de tècnics de suport a la investigació.  
10. Per a l'exercici d'activitats relacionades amb l'objecte del conveni, la comunitat autònoma pot designar entitats públiques o privades del seu àmbit territorial.  
I, per tot el que s'ha dit, les parts sotasignades, amb l'autorització de la Comissió Delegada del Govern per a Política Autonòmica, subscriuen este conveni, d'acord amb les clàusules següents.  
Clàusules  
Primera. Objecte del conveni  
Constituïx l'objecte d'este conveni concretar les actuacions de l'Institut de Salut Carles III i la Generalitat Valenciana en relació amb el programa per a afavorir la incorporació de grups d'investigació en les institucions del sistema Nacional de Salut, en el marc de l'Estratègia Nacional de Ciència i Tecnologia amb Horitzó 2015, aprovada per la Resolució del director de l'Institut de Salut Carles III de 28 de maig de 2007 (BOE de 21 de juny de 2007).  
Per al seguiment i avaluació del conveni es constituïx una comissió mixta entre les parts que el subscriuen, amb la composició i les funcions que expressa la clàusula tercera.  
Segona. Descripció de les actuacions  
Les actuacions que s'han de fer són les següents:  
1. Nivell d'incorporació estable d'investigadors  
Contractar de forma estable els investigadors que complisquen els requisits d'elegibilitat establits en el punt seté u de la Resolució de 28 de maig de 2007, per la qual s'establix el Programa per a afavorir la incorporació de grups d'investigació en les institucions del Sistema Nacional de Salut, en el marc de l'Estratègia Nacional de Ciència i Tecnologia amb Horitzó 2015, i resulten seleccionats segons el procés descrit en la clàusula sisena, apartat 1, d'acord amb els termes següents:  
a) Cada contracte derivat de la línia d'incorporació estable d'investigadors ha de tindre uns costos salarials no inferiors a 52.000 euros bruts anuals, incloses en esta quantia les quotes patronals de la Seguretat Social.  
b) L'Institut de Salut Carles III aporta per cada contracte estable d'investigadors una ajuda de 52.000 euros cada any durant els quatre anys de vigència del conveni.  
c) La quantitat esmentada pot millorar-la la Generalitat Valenciana, que assumix totalment esta millora i les actualitzacions que es produïsquen respecte a esta quantia durant tota la vigència del conveni.  
d) La part finançada per l'Institut de Salut Carles III es pot actualitzar d'acord amb el percentatge de pujada que s'aplique cada any al personal funcionari o l'estatutari en els pressupostos generals de l'Estat, sempre que les disponibilitats pressupostàries ho permeten.  
2. Nivell d'incorporació estable de tècnics de suport a la investigació  
Contractar de manera estable dos tècnics de suport a la investigació (un titulat superior predoctoral i un tècnic de grau mitjà o un tècnic especialista de Formació Professional) que formen equip amb cada investigador contractat de manera estable segons l'apartat anterior, sempre que complisquen els requisits d'elegibilitat establits en el punt 7.2 de la Resolució de 28 de maig de 2007 esmentada i que resulten seleccionats en el procés descrit assenyalat en l'apartat 2 de la clàusula sisena, d'acord amb els termes següents:  
a) Cada contracte derivat de la línia d'incorporació estable de tècnics de suport a la investigació ha de tindre uns costos salarials no inferiors a 28.000 i 20.000 euros bruts anuals, incloses en esta quantia les quotes patronals de la Seguretat Social, segons si es tracta de titulats superiors predoctorals o de tècnics de grau mitjà o de Formació Professional, respectivament.  
b) L'Institut de Salut Carles III aporta una ajuda anual de 28.000 euros per cada contracte estable de tècnics de suport superiors i de 20.000 euros a l'any per cada contracte estable de tècnics de suport de grau mitjà o de tècnic de Formació Professional durant els quatre anys de vigència del conveni.  
c) Esta quantitat la pot millorar la Generalitat Valenciana, que assumix totalment esta millora i les actualitzacions que es produïsquen respecte a esta quantia durant tota la vigència del conveni.  
d) La part finançada per l'Institut de Salut Carles III es pot actualitzar d'acord amb el percentatge de pujada que s'aplique cada any al personal funcionari o estatutari en els pressupostos generals de l'Estat, sempre que les disponibilitats pressupostàries ho permeten.  
3. L'Institut de Salut Carles III aporta per cada grup d'investigació triat la quantitat de 25.000 euros cada any de vigència del conveni, per a complementar el finançament dels projectes obtinguts per l'equip a través de convocatòries competitives de l'Institut de Salut Carles III, del Ministeri d'Educació i Ciència i les agències finançadores.  
4. La Generalitat Valenciana està obligada a proveir l'espai físic i també les infraestructures científiques, tecnològiques i de gestió que siguen necessàries per a fer la labor investigadora dels equips d'investigació beneficiaris del programa, els quals han de finançar al 100% en acabar.  
Així mateix, i en el context de la coordinació entre els poders públics en què s'inscriu la Llei 14/2007, de 3 de juliol, d'Investigació Biomèdica, la Generalitat Valenciana adquirix el compromís de fer les modificacions necessàries que li permeten:  
a) Establir un sistema de vinculació estable de caràcter laboral per als investigadors que es dediquen a temps complet a la investigació en les institucions del Sistema Nacional de Salut.  
b) Promoure la figura del personal assistencial investigador en el Sistema Nacional de Salut, amb les accions següents: 1) ponderar, en un 20% almenys, els mèrits d'investigació per al que preveu l'article 31.4 de la Llei 55/2003, de 16 de desembre, de l'Estatut Marc del Personal Estatutari dels Servicis de Salut, referent al barem d'accés a les places del Sistema Nacional de Salut, 2) considerar el programa de formació en investigació per a professionals sanitaris que hagen finalitzat la formació sanitària especialitzada com a temps treballat respecte a l'experiència professional, que compute en el barem d'accés a places del Sistema Nacional de Salut, i 3) conferir en el barem de provisió de places una puntuació addicional de 2 punts al programa de formació en investigació per a professionals sanitaris que hagen finalitzat la Formació Sanitària Especialitzada.  
Tercera. Comissió de seguiment i avaluació del programa  
1. D'acord amb el que establix l'apartat tretzé de la Resolució de 28 de maig de 2007, es constituïx una comissió de seguiment i avaluació integrada per:  
En representació de l'Institut de Salut Carles III:  
- El director de l'Institut de Salut Carles III, o la persona que hi delegue, que exercirà la presidència.  
- El subdirector general d'Avaluació i Foment de la Investigació, o la persona que hi delegue.  
- Un funcionari de l'Institut de Salut Carles III, que és nomenat pel director.  
En representació de la conselleria de Sanitat de la Generalitat Valenciana: tres representants que es designaran d'una manera oportuna.  
2. A la comissió esmentada li corresponen, a més de les funcions generals assenyalades en el punt 13.2 de la Resolució de 28 de maig de 2007, les següents:  
a) Elaborar propostes de millora en el desplegament i compliment dels compromisos establits en este conveni, per a la coordinació millor entre les entitats participants.  
b) Resoldre els dubtes d'interpretació i les discrepàncies que sorgiquen durant l'execució del programa.  
c) Aprovar un informe anual de seguiment i avaluació del programa.  
d) La resta de funcions que els atribuïsca la normativa o que els encomane la Subdirecció General de Foment i Avaluació de la Investigació.  
La proposta concreta expressada en les lletres b) i c) d'este apartat s'ha de consignar en una memòria anual que, una vegada aprovada per l'Institut de Salut Carles III, determina la transferència del crèdit corresponent a la Generalitat Valenciana.  
A més de les funcions indicades abans, li'n corresponen les següents d'específiques:  
a) La coordinació de les actuacions per al compliment del que establix este conveni.  
b) Proposar, a la vista dels resultats de l'avaluació dels candidats presentats per la conselleria de Sanitat de la Generalitat Valenciana, l'abast concret de les aportacions d'ambdues parts en cada anualitat de les de vigència del conveni, segons el que establix la clàusula segona.  
c) Proposar la destinació concreta de les aportacions d'ambdues parts en cada una de les anualitats en què el conveni està vigent, relacionant els seleccionats en cada nivell del programa i l'àmbit d'investigació en què facen la seua activitat.  
La proposta concreta expressada en les lletres b) i c) d'este apartat s'ha de consignar en una memòria anual que, una vegada aprovada per l'Institut de Salut Carles III, determina la transferència del crèdit corresponent a la comunitat autònoma.  
La comunitat autònoma ha de comunicar de manera fefaent als candidats que resulten seleccionats la concessió d'estes ajudes en els termes que establixen en les memòries corresponents durant la vigència d'este conveni i de les pròrrogues.  
3. La comissió es reunix al llarg de la vigència del conveni en sessió ordinària almenys una vegada a l'any, i en sessió extraordinària sempre que ho requerisca l'assumpte que s'haja de tractar, a sol·licitud d'una de les parts. Quan no siga possible reunir a la comissió, les decisions es poden adoptar per mitjà d'alguna de les fórmules següents:  
a) En reunions per via teleconferència o videoconferència.  
b) Sense votació, si hi ha consentiment signat.  
Les decisions de la comissió s'adopten per consens i, quan no siga possible, per majoria. El president disposa de vot de qualitat. S'ha d'estendre una acta de totes les sessions.  
Quarta. Aportacions econòmiques i termini de vigència  
1. L'Institut de Salut Carles III aporta a la Generalitat Valenciana les quantitats que resulten del que hi ha estipulat per al finançament del programa, a càrrec de les aplicacions pressupostàries 07.349.273T.709 i 39.680.526K.705, sempre que les disponibilitats pressupostàries ho permeten, transferint al compte que la Generalitat designe la quantitat màxima de 250.000 euros, per a l'exercici 2007. Esta quantitat ha de quedar determinada d'acord amb la proposta que faça la comissió de seguiment i avaluació segons el que establix la clàusula tercera.  
2. Si és el cas, i d'acord amb el que establix la clàusula segona, la Generalitat Valenciana aporta finançament, a càrrec dels seus propis programes de despesa, per al desplegament del programa.  
3. Este conveni es formalitza per un any, amb pròrrogues anuals, i el termini total, incloses les pròrrogues, és de quatre anys.  
Cinquena. Àmbits d'investigació prioritaris  
Els àmbits d'investigació prioritaris els determina la comissió d'avaluació i seguiment per a cada grup d'investigació, d'acord amb el Pla Nacional d'I+D+I vigent i amb els objectius de política científica de la Generalitat Valenciana.  
Sisena. Procediment d'avaluació i selecció  
1. Nivell d'incorporació estable d'investigadors:  
a) Els candidats elegibles han de tindre el grau de doctor i satisfer els requisits de qualitat de la producció cientificotecnològica que impliquen una trajectòria investigadora destacada pel que fa al programa.  
b) La conselleria de Sanitat de la Generalitat Valenciana ha de proposar a l'Institut de Salut Carles III les candidatures dels investigadors, especificant la línia d'investigació i la institució on hagen de treballar.  
c) L'avaluació l'ha de fer la Comissió Tècnica d'Avaluació de Recursos Humans de la Subdirecció General d'Avaluació i Foment de la Investigació de l'Institut de Salut Carles III, d'acord amb requisits d'excel·lència en la trajectòria científica.  
d) Els resultats de l'avaluació els envia a la comissió de seguiment i avaluació, que proposa, després d'examinar-los, una selecció de candidats.  
e) Els candidats seleccionats que s'incorporen al programa regulat per mitjà de la Resolució de 28 de maig de 2007 de l'Institut de Salut Carles III, han de ser contractats de manera indefinida per la Generalitat Valenciana o per l'entitat que designe per al desplegament de les activitats previstes en este conveni o per qualsevol altra entitat gestora de la investigació vinculada als centres del Sistema Sanitari Públic Valencià.  
2. Línia d'incorporació estable de tècnics de suport a la investigació:  
a) Els candidats elegibles han de tindre la titulació acadèmica requerida per a la seua funció (titulació universitària superior, en un cas, i de grau mitjà, o de tècnic de Formació Professional, en l'altre) i satisfer els requisits que impliquen una trajectòria de suport a la investigació adequada, pel que fa al programa.  
b) La conselleria de Sanitat de la Generalitat Valenciana ha de proposar a l'Institut de Salut Carles III les candidatures dels tècnics de suport a la investigació, especificant la institució on hagen de treballar.  
c) L'avaluació l'ha de fer la Comissió Tècnica d'Avaluació de Recursos Humans de la Subdirecció General d'Avaluació i Foment de la Investigació de l'Institut de Salut Carles III, d'acord amb requisits que impliquen una trajectòria de suport a la investigació adequada.  
d) els resultats de l'avaluació els envia a la comissió de seguiment i avaluació, que proposa, després d'examinar-los, una selecció de candidats.  
e) Els candidats seleccionats els ha de contractar de manera indefinida la Generalitat Valenciana o l'entitat que designe per a desplegar les activitats previstes en este conveni o per qualsevol altra entitat gestora de la investigació vinculada als centres del Sistema Sanitari Públic Valencià.  
Setena. Seguiment i justificació econòmica de les ajudes concedides  
1. La comissió de seguiment i avaluació és l'encarregada de vetlar pel compliment i desplegament del programa, d'acord amb les funcions que li conferixen l'apartat tretze de la Resolució de 2 de març de 2007 i la clàusula tercera d'este conveni.  
2. La Generalitat Valenciana ha de presentar a l'Institut de Salut Carles III, abans del 31 de març de l'exercici pressupostari immediatament posterior, una certificació del fet que la transferència ha sigut integrada en el seu propi pressupost i destinada al finançament dels objectius del programa, detallats en la clàusula segona d'este conveni.  
3. La Generalitat Valenciana ha de comprovar les justificacions que corresponguen a les institucions beneficiàries de les ajudes del programa i, quan siga necessari, posar-les a disposició de l'Institut de Salut Carles III i dels òrgans de fiscalització i control de comptes respectius, segons el que establix la Llei 47/2003, de 26 de novembre, General Pressupostària.  
Huitena. Titularitat dels estudis  
1. Les publicacions que es deriven del desplegament d'este conveni han d'explicitar l'origen del finançament. La utilització i difusió d'altres resultats de la investigació diferents de les publicacions científiques s'ha de fer de comú acord entre les parts.  
2. En el cas que es produïsquen resultats d'investigació susceptibles de generar drets de propietat industrial o intel·lectual, la titularitat, la gestió i l'explotació d'estos drets pertanyeran a l'entitat amb què s'establisca la relació contractual.  
Novena. Extinció i resolució  
Este conveni vigix el període establit en la clàusula quarta i s'extingix una vegada complides les obligacions que establix.  
A més de l'expiració del termini de vigència, són causes d'extinció del conveni el mutu acord, si el denuncia qualsevol de les parts quinze dies abans, i l'incompliment de les clàusules per part de qualsevol de les parts. Si es detecta un incompliment, s'ha de notificar a la part que el fa per mitjà d'una carta certificada amb justificant de recepció, i se n'ha d'enviar una còpia a la comissió de seguiment. En el transcurs dels quinze dies següents a la recepció d'esta carta, la situació s'ha de regularitzar o, si no, la part no ha complit ha d'al·legar les causes i les raons que n'impedixen el compliment correcte.  
Desena. Jurisdicció  
Els dubtes i les controvèrsies que sorgisquen amb motiu de la interpretació i l'aplicació del conveni que no puguen ser resoltes de forma amigable s'han de resoldre d'acord amb les normes reconegudes pel dret i davant de la jurisdicció contenciosa administrativa.  
Onzena. Naturalesa jurídica  
D'acord amb el que establix l'article 3.1.c del Reial Decret Legislatiu 2/2000, de 16 de juny, que aprova el Text Refós de la Llei de Contractes de les Administracions Públiques, este conveni queda exclòs de l'àmbit d'aplicació d'esta llei, i es regix pel que les parts han estipulat.  
Les parts es comprometen a complir i seguir este conveni segons l'esperit que l'ha fet possible i, com a mostra de conformitat, el signen en triple exemplar i amb una sola finalitat, a la ciutat i en la data expressades.   
La directora de l'Institut de Salut Carles III. Flora de Pablo Dávila.  
El conseller de Sanitat de la Generalitat Valenciana. Manuel Cervera Taulet.  
Conveni específic de col·laboració entre l'Administració General de l'Estat, a través de l'Institut de Salut Carles III, i la Generalitat Valenciana en el programa per a afavorir la incorporació de grups d'investigació en les institucions del Sistema Nacional de Salut, en el marc de l'Estratègia Nacional de Ciència i Tecnologia amb Horitzó 2015  
Memòria de l'any 2008  
L'Institut de Salut Carles III ha d'aportar a la Generalitat Valenciana les quantitats que són procedents d'acord amb el que s'ha estipulat per al finançament del programa, 200.000 € a càrrec de l'aplicació pressupostària 92.308.008E.826 i 50.000 € a càrrec de l'aplicació pressupostària 59.431.124L.093, sempre que les disponibilitats pressupostàries ho permeten, transferint al compte que la Generalitat Valenciana designe la quantitat màxima de 250.000 euros, relativa a l'exercici 2007. Esta quantitat, d'acord amb la proposta que efectua la comissió de seguiment i avaluació segons el que establix la clàusula tercera correspon a:  
Línia d'incorporació estable d'investigadors  
Expedient  
EMER07/005  
Centre  
Hospital General Universitari de València  
Àrea temàtica  
Càncer  
Projecte  
La fracció vascular estròmica del teixit adipós: un model per a l'estudi dels mecanismes cel·lulars i moleculars responsables de l'angiogènesi. Implicacions en l'angiogènesi terapèutica i oncològica  
Finançament complementari del projecte d'investigació  
25.000 €  
Investigadora principal  
Miñana Gimenez, M. Dolores  
Titulació de la investigadora principal  
Doctora en Ciències Químiques  
Cost salarial de la investigadora principal  
52.000 €  
Tècnica superior  
Amparo Navarro Soriano  
Titulació de la tècnica superior  
Llicenciada en Ciències Biològiques  
Cost salarial de la tècnica superior  
28.000 €  
Tècnica de Formació Professional  
Elena Alvarez Manso  
Titulació de la tècnica de Formació Professional  
Tècnica superior en Anatomia Patològica i Citologia  
Cost salarial de la tècnica de Formació Professional  
20.000 €  
Expedient  
EMER07/012  
Centre  
Centre d'Investigació Príncep Felip  
Àrea temàtica  
Diabetis  
Projecte  
El paper de IRS-2 en la regeneració del pàncrees endocrí  
Finançament complementari del projecte d'investigació  
25.000 €  
Investigadora principal  
Burks, Deborah  
Titulació de la investigadora principal  
Doctora en Farmacologia  
Cost salarial de la investigadora principal  
52.000 €  
Tècnica superior  
M. Jesús García Belda  
Titulació de la tècnica superior  
Llicenciada en Farmàcia  
Cost salarial de la tècnica superior  
28.000 €  
Tècnica de Formació Professional  
Lorena Menes Corrales  
Titulació de la tècnica de Formació Professional  
Tècnica especialista en Anatomia Patològica i Citologia  
Cost salarial de la tècnica de Formació Professional  
20.000 €